Demi Lee skiet na eerste plek op Top-20 | Maroela Media
Demi Lee skiet na eerste plek op Top-20
Justin en Darren Oates van Alter Ego. (Foto: Verskaf)
Justin en Darren Oates is tweelingbroers en het saam met die bekroonde vervaardiger Denholm Harding gewerk om 'n vars, alternatiewe popklank te skep wat volgens hulle afwesig was in die Afrikaanse musiekbedryf.
Hulle debuutenkelsnit as die duo Alter Ego, "Verniel my maar", deel die diep, kwesbare emosies wat na die beëindiging van 'n verhouding ervaar word. Baie keer vra jy jouself af: Het alles dan niks beteken nie?
Die liedjie is opgeneem in Dolby Atmos en 360AR, die jongste 3D-musiektegnologie.
Ander nuwe liedjies wat die afgelope week bekendgestel is, is Lallie se "Boereraat".
Dit is 'n ongewone week op die Maroela Media Afrikaanse Top-20. Demi Lee Moore se jongste enkelsnit, "Kan jou nie my maak liefhê", betree die top-20 in die eerste posisie.
Die gewildheid van die nuwe liedjie op digitale platforms, asook haar musiekvideo wat reeds meer as 138 000 kykbeurte op YouTube het, is 'n bewys hiervan.
Bernice West se jongste enkelsnit, "Dink aan jou", betree die top-20 in die sesde plek.
Rooksein het ook 'n suksesvolle week agter die rug met hulle enkelsnit, "Miskien". Rooksein bestaan uit Renier van der Westhuizen, Dian Maritz en Megan Danner. Van der Westhuizen is Bernice West se ouer broer.
In vandeesweek se Maroela Media Afrikaanse Top-20 is daar drie snitte wat styg, 13 wat daal, een wat onveranderd bly en drie nuwe liedjies wat die week hul toetrede maak.